सोजत के ज्वेलर को बेची थी सोने की कंठी
गुड़ा एंदला थाना क्षेत्र के बूसी गांव में शुक्रवार दिनदहाड़े वृद्धा को बातों में उलझाकर उसके गले में सोने की कंठी लूटने के मामले में पकड़े गए मुख्य आरोपी के साथ एक बाल अपचारी भी साथ था। आरोपी ने कंठी लुटने के बाद उसे सोजत में रहने वाले एक ज्वेलर को बेच दिया था। पुलिस ने शनिवार को ज्वेलर को गिरफ्तार कर उसके कब्जे से कंठी बरामद कर ली है। तीनों आरोपियों को कोर्ट में पेश किया गया, जहां से मजिस्ट्रेट ने बाल अपचारी को बाल संप्रेषण गृह में भेजने के आदेश दिए। साथ ही मुख्य आरोपी ज्वेलर को न्यायिक अभिरक्षा में भेजा है।
पुलिस के अनुसार बूसी निवासी कंकूदेवी (65) प|ी पुनाराम सीरवी को गत दिनों खेत में जाते वक्त बाइक पर पहुंचे दो युवकों ने बातों में उलझाते हुए उसके गले में पहनी सोने की कंठी लूटकर फरार हो गए थे। इस मामले में एसपी दीपक कुमार भार्गव ने डीएसपी अरविंद प्रसाद स्वामी के सुपरविजन में गठित खौड़ पुलिस चौकी प्रभारी समंदरसिंह की अगुवाई में पुलिस दल ने मुख्य आरोपी शैतानराम पुत्र मोहनलाल भाट को गिरफ्तार कर लिया था। आरोपी को कोर्ट के आदेश पर 3 दिन के लिए रिमांड पर रखकर पूछताछ की, इस दौरान उसने बताया कि यह वारदात उसने एक बाल अपचारी को साथ में रहकर की थी। कंठी लुटने के बाद उसे सोजत के जेवरात व्यापारी जगदीश पुत्र तेजराज सोनी को बेच दी थी। इस पर पुलिस ने जेवरात व्यापारी को सोजत जाकर गिरफ्तार किया।
उसके कब्जे से सोने की कंठी भी बरामद कर ली है। बाल अपचारी को भी पुलिस ने अपने संरक्षण में लिया।
hin_Deva hin_Deva hin_Deva hin_Deva